open-index/open-wikipedia-markdown huggingface dataset:
עונשו של קורח

"**עונשו של קורח**" הוא שמו של פרסקו אשר צויר על ידי הצייר האיטלקי סנדרו בוטיצ'לי על קיר בקפלה הסיסטינית שבוותיקן.

נושאו של פרסקו זה לקוח מתוך פרשת קורח הלקוחה מספר במדבר. בפרשה, מבקש משה מאלוהים להעניש את קורח, דתן ואבירם בני שבט ראובן, הקוראים תיגר על מנהיגותם של משה רבנו ואהרן הכהן. הם קובעים כי "כל העדה כולם קדושים, ובתוכם ה'; ומדוע תתנשאו על קהל ה'?". משה מבקש לחזק את סמכותו על ידי עונש אלוהי, אשר יאשש את הסמכות השלטונית והרוחנית שלו. 

הפרסקו הוא חלק משני מחזורי פרסקאות שנוצרו בקפלה על ידי צוותי ציירים בראשותו של פייטרו פרוג'ינו. לורנצו דה מדיצ'י שלח את קבוצת הציירים כדי שיעטרו את קירות המבנה שבנה האפיפיור סיקסטוס הרביעי. מחווה פלורנטינית זו באה עם סיומה של מערכה צבאית בין כוחות פירנצה לבין סיקסטוס. מחזור אחד מציג סצנות מחיי משה והמחזור השני מציג סצנות מחייו של ישו. 

בחזית הקומפוזיציה ניצב משה לבוש בבגד צהוב ובגלימה ירוקה. הוא מניף מטה לשמים ובכך מצביע על אקט העונש האלוהי. הדמויות לצידו מתוארות בתנוחות גוף דרמאטיות, כמנסות להימלט מן העונש המתקרב. הדמויות במרכז מסודרות סביב באר מתומנת או אגן טבילה עשוי אבן.

בציור הפרסקו ניכר השימוש בפרספקטיבה, בעיקר בתיאור המבנים האדריכליים שבצדי הקומפוזיציה. המבנים מתוארים בשלושה שלבים של הרס. בימין הפרסקו מופיע מבנה עמודים הרוס. במרכז מופיע תיאור של קשת קונסטנטינוס המתוארת במצב של הרס חלקי ואילו בשמאל מופיע בנין שלם בסגנון רנסאנסי.

למרות התיאור הפרספקטיבי המדויק, עיקר תשומת הלב נתונה לתיאור הדרמה שבעונש האלוהי. הדבר בא לביטוי בייחוד בתיאור תנוחות הגוף המגוונות של הדמויות, הממלאות את כל החצי התחתון של הקומפוזיציה. תיאור הדמויות בצידה הימני של היצירה אף עמוס מדי ופוגע מעט בתחושת העומק. 

הפרסקו של בוטיצ'לי ניצב בקפלה אל מול ציורו של פרוג'ינו "ישו מעניק את מפתחות השמים לפטרוס" ובין שני הציורים ניכרים קשרים איקונוגרפים וצורניים (כגון תיאור הקשת והמבנה המתומן) לצד קשר תאולוגי הרואה את סיפור משה כפרה פיגורציה לחייו של ישו. 

## ראו גם
*מחלוקת קורח ועדתו
## קישורים חיצוניים

קטגוריה:סנדרו בוטיצ'לי
קטגוריה:ציורים
קטגוריה:הקפלה הסיסטינית: פרסקאות קיר
קטגוריה:ציור של תקופת הרנסאנס
קטגוריה:ציורים מהמאה ה-15
קטגוריה:ציורי התנ"ך
פרשות נמרודי

**פרשת נמרודי** הוא כינוי לשלוש פרשיות שהתרחשו בישראל בשנות ה-90 של המאה ה-20, ועיקרן מאבק בין שני העיתונים הגדולים - "ידיעות אחרונות" ו"מעריב", אך בספיחיהן נגעו לעניינים של קשרי הון-שלטון.

## הפרשות

### פרשת האזנות הסתר
פרצה בשנת 1994, כאשר נעצרו מספר חוקרים פרטיים, הבולט שבהם קצין משטרה לשעבר בשם רפי פרידן, שביצעו האזנות סתר לגורמים שונים, בשתי מערכות העיתונים. נגד המבצעים, ושולחיהם - עופר נמרודי ("מעריב") ומשה ורדי ("ידיעות אחרונות"), הוגשו כתבי אישום. 

עופר נמרודי נדון, בעסקת טיעון, לשמונה חודשי מאסר בפועל ועשרה חודשי מאסר על תנאי, ורפי פרידן נדון לארבע שנות מאסר, וכן שנתיים מאסר על תנאי בגין עבירות מסוימות ושנה מאסר על תנאי בגין עבירות אחרות. פרידן ערער על הרשעתו ועל חומרת העונש, כשנימוקו העיקרי הוא טענת הגנה מן הצדק, אך ערעורו נדחה. בקשת רשות ערעור שהגיש לבית המשפט העליון נדחתה אף היא. ורדי נדון למאסר על תנאי ונאלץ לפרוש. דוד רונן שכיהן כסמנכ"ל הכשרת היישוב ואחראי על הביטחון במעריב הורשע בהאזנת סתר ושיבוש מהלכי משפט ונידון לחצי שנת עבודות שירות וקנס.

### פרשת נמרודי ב' - החיסולים
כמה שנים מאוחר יותר, בעודו מרצה את עונשו בכלא, חולל פרידן את מה שכונה "נמרודי ב'", בטענתו כי עופר נמרודי הזמין ממנו את חיסולם של נוני מוזס ועמוס שוקן, בעלי העיתונים המתחרים. נמרודי נעצר עד תום ההליכים והחלה מערכה משפטית סנסציונית וקשה, שבסופה הושגה עסקת טיעון שבעקבותיה נגזרו על נמרודי 15 חודשי מאסר (שאותם ריצה בתקופה שבין מעצרו למתן גזר הדין) והופעל העונש של עשרה חודשי מאסר על תנאי שנגזר עליו במשפטו הקודם. בנוסף נגזר עליו עונש של שנה מאסר על תנאי וקנס בסך 349,200 ש"ח.

### פרשת נמרודי ג' - שיבוש המשפט
בתוך כך, בשנת 2000, פרצה פרשייה נוספת - "נמרודי ג'" - כאשר אביו של עופר נמרודי, יעקב נמרודי - איש מודיעין ותיק בעברו, יחד עם ידידו הסופר אריה קרישק, ניסו לשבש את משפטו של הבן. גם נגד נמרודי האב ונגד קרישק הוגשו כתבי אישום, והם הורשעו. על יעקב נמרודי הוטלו חמישה חודשי מאסר בפועל, עשרה חודשי מאסר על תנאי, וקנס בסך 100,000 ש"ח. על קרישק הוטלו חמישה חודשי מאסר בפועל (לריצוי בעבודות שירות לקהילה), עשרה חודשי מאסר על תנאי, וקנס בסך 20,000 ש"ח. יעקב נמרודי ערער על הרשעתו ועל חומרת העונש. בערעור נותרה הרשעתו על כנה, אך בוטל עונש המאסר בפועל שנגזר עליו. קרישק ערער אף הוא, אך ערעורו נדחה. גם המדינה ערערה על קולת העונש, אך ערעורה נדחה.

### השפעת הפרשות
פרשות נמרודי טלטלו את עולם התקשורת והפוליטיקה בישראל. בספיחי הפרשה היו מעורבים גם שר המשטרה אביגדור קהלני (שזוכה זיכוי מוחלט), נשיא המדינה עזר ויצמן וראש הממשלה, אריאל שרון, ידידו הקרוב של נמרודי האב, שמאוחר יותר נחשפו קשרים כלכליים ביניהם.

בפרשות, שנמתחו לאורך עשור, היו קשורים בכירי עורכי הדין בישראל, ובהם דן אבי-יצחק (שייצג את עופר נמרודי), יגאל ארנון (שייצג את יעקב נמרודי), ומיכה פטמן (שייצג את אריה קרישק). גלי ההדף של הפרשות והשלכותיהן, המשיכו לחלחל עוד זמן רב ואף עיצבו כללים חדשים בסוגיות של חקירות משטרה, דיני שמירת עדים והליכי משפט.

## הערות שוליים

קטגוריה:ישראל: שערוריות
קטגוריה:ישראל: תקשורת
קטגוריה:שנות ה-1990 בישראל
קטגוריה:2000 בישראל
קטגוריה:עיתונות בעברית
קטגוריה:קשרי הון-שלטון בישראל
נאקוס

[שמאל|ממוזער|250px|נאקוס ב[קתדרלת יעקב הקדוש, 1910]]

**נָאקוֹס** (בערבית:  **ناقوس**) או **סימנדרון** (ביוונית: **σήμαντρον** או **σημαντήριον**) הוא שמה של קורת עץ או טבלת מתכת גדולה, עליה מקישים הנוצרים כדי לקרוא לתפילה. הנאקוס שימש במשך שנים כתחליף לפעמוני כנסייה בקרב עדות נוצריות במרחב האימפריה העות'מאנית. עם השנים הוא הומר בכנסיות רבות בפעמונים, אך בכנסיות שמרניות, דוגמת הכנסייה הסורית וכנסיות קטנות ברוסיה, השימוש בו ממשיך עד היום.

הנאקוס יכול להיות נייד או נייח, הוא נראה כלוח עץ או מתכת שמכים עליו בפטישי עץ או מתכת. הנאקוס משמש בכנסייה או במנזר כדי לכנס את הציבור או הנזירים לתפילות וטקסים נוספים. זמני השימוש, צורת הנגינה ופרטים שונים משתנים מכנסייה לכנסייה.

מקור המילה הערבית 'נאקוס' הוא כנראה בשורש נ.ק.ש, שכן אופן השימוש בכלי הוא על ידי הקשה. השימוש בנאקוס החל להתפתח במאה ה-17, כאשר השלטון העות'מאני אִפשר למושלים מוסלמיים מקומיים להחיל את חוקי עומר - חוקים מפלים כלפי אוכלוסייה לא-מוסלמית. כך, למשל, הוכרחו יהודים ונוצרים, שכונו "בני החסות" (בערבית: ד'ימים - أهل الذمة) להתהלך בלבוש מיוחד, לסור מהדרך כאשר עובר בה מוסלמי, וכדומה. לעיתים הופעלו חוקים נוקשים יותר, כמו החובה להכניס ספרי קוראן לכנסיות ולבתי כנסת, ואף עשיית משפט מוטה מראש, כאשר אחד הצדדים אינו מוסלמי. בין היתר אסרו המוסלמים על יהודים ונוצרים לבנות את בתי תפילתם גבוה מעל לצריחי המסגדים, וכן נאסר עליהם להתפלל בקול.

על היהודים נאסר לתקוע בשופר, ועל הנוצרים נאסר לצלצל בפעמוני הכנסיות, אך הם הורשו להשתמש בכלי הקשה כדי לקרוא לתפילה. כך נולד הנאקוס - קורת עץ שהשתלשלה מהתקרה בעזרת חבלים, ועליה יכלו להקיש בעזרת פטיש עץ. בדומה למקרים רבים אחרים, בהם האילוץ הופך למסורת אהובה, טיפחו הנוצרים את הנאקוס שבכנסיותיהם, ועיטרו אותו בפיתוחים וצבע.

במחצית המאה ה-19 השתפר מאוד מעמדם של "בני החסות" ברחבי האימפריה העות'מאנית, עקב לחצים פוליטיים מצד אירופה והחלת הסכמי הקפיטולציות. בעקבות כך הורשו הנוצרים לצלצל שוב בפעמוניהם לאחר מאות שנים. הכנסייה הראשונה בירושלים בה צלצל פעמון הייתה כנסיית העלייה הרוסית במרומי הר הזיתים. לרגל המאורע נשלח מרוסיה פעמון ששקל לפחות 8 טונות, אותו גלגלו צליינים במשך חודשים במעלה ההר, מנמל יפו ועד מרומי הר הזיתים.

למרות ההיתר הגורף לשוב ולצלצל בפעמונים, ישנן עדיין כמה כנסיות המחזיקות בנאקוס, ואף משתמשות בו. לדוגמה - בקפלת הצליבה של ישו בכנסיית הקבר ניתן עדיין למצוא כמה נאקוסים, השייכים ליוונים האורתודוקסים; כן ישנו נאקוס גדול בקתדרלת יעקב הקדוש ברובע הארמני בירושלים. מבחר נאקוסים יפים שעודם בשימוש נמצאים במנזר סנטה קתרינה בסיני.

## גלריית תמונות

תמונה:Nakos2.jpg|נאקוס ארמני ממתכת, הנראה בתמונה העתיקה לעיל, 2007
תמונה:Nakos3.jpg|נאקוס ארמני מעץ, הנראה בתמונה העתיקה לעיל, 2007
תמונה:Nakos4.jpg|נאקוסים יוונים אורתודוקסים בכנסיית הקבר
תמונה:Monk playing a semantron.jpg|נזיר רוסי מכה בנאקוס
תמונה:Semantron in Moni Rousanou (Meteora).jpg|נאקוס ממתכת במנזר רוסאנו במטאורה
תמונה:Semantron in Moni Rousanou (Meteora)-2.jpg|נאקוס מעץ במנזר רוסאנו במטאורה
תמונה:Semantron in Monastery of the Cross-2.jpg|נאקוס מעץ במנזר המצלבה


## ראו גם
*היהודים באימפריה העות'מאנית
*קפיטולציות

## קישורים חיצוניים

* סיפור הנאקוס ואפשרות האזנה

קטגוריה:היסטוריה של הנצרות
קטגוריה:אפליה דתית
קטגוריה:חוק אסלאמי
קטגוריה:התקופה העות'מאנית בארץ ישראל
קטגוריה:ערכים שבהם תבנית בריטניקה אינה מתאימה
קטגוריה:נצרות אורתודוקסית
קטגוריה:כלי הקשה
ת'ורונג לה

ממוזער|300x300 פיקסלים|מטייל חוגג את הגעתו למעבר ההרים. השלט מודיע על היציאה ממחוז מנאנג ומבשר כי הגובה מעל פני הים הוא 5,416 מטר
**ת'ורונג לה** הוא מעבר הרים בגובה 5,416 מטר מעל פני הים ברכס האנאפורנה בנפאל. המעבר מחבר בין העיר מנאנג (Manang) (3,540 מטר) שבמחוז מנאנג עם העיר מוקטינאת (Muktinath) (3,800 מטר) ממערב שבמחוז מוסטנג. המעבר משמש באופן סדיר את הסוחרים המקומיים העוברים את 35 הקילומטרים המפרידים בין הערים במהלך יום אחד.

## תיירות
ת'ורונג לה הוא הנקודה הגבוהה ביותר בטרק סובב האנאפורנה, מסלול באורך של כ-300 ק"מ סביב מסיב הרי אנאפורנה. המעבר גבוה מספיק כדי לגרום למטיילים שלא התאקלמו לכך למחלת גבהים. אף שניתן לחצות את המעבר ממנאנג במהלך יום אחד, הרופאים היושבים בנציגות איגוד החילוץ בהימאליה שבמנאנג ממליצים על לינה של לפחות 4-5 לילות בין ההגעה למנאנג עד חציית המעבר.

העונה הבטוחה ביותר מבחינת מזג האוויר לחציית המעבר היא בין מרץ לאפריל ובין אוקטובר לנובמבר. ניסיון לחצות את המעבר בחורף הוא מסוכן עקב מפולות שלגים, סיכוי לכוויות קור ואיבוד השביל בשלג.

רוב התיירים חוצים את המעבר ממזרח למערב (ממנאנג  למוקטינאת) שהוא הכיוון הבטוח והקל יותר לעלייה. לפני העלייה למעבר עצמו, המטיילים יכולים לישון בת'ורונג פדי (4,420 מ') או בת'ורונג היי קמפ (4,800 מ'). ביום המעבר הם ייאלצו לעלות 1,000 מ' (בעלייה מפדי) ולרדת 1,600 מטר עד מוקטינאת. הדרך ההפוכה ממוקטינאת למעבר אינה מאפשרת תחנות עצירה להתאקלמות ויש לעלות למעבר ביום אחד מגובה של 4,100 מ', כלומר עלייה של 1,300 מ'.

ב-14 באוקטובר 2014 התרחשה באתר סופת שלגים, בה נהרגו 43 מטיילים ובהם ארבעה ישראלים.

## לקריאה נוספת
* נפאל מסדרת "העולם", בהוצאת שטיינהרט-קציר (תרגום של ה'לונלי פלנט')

## קישורים חיצוניים

קטגוריה:נפאל: הרים
קטגוריה:מעברי הרים
Aftermath

**Aftermath** הוא האלבום הרביעי בבריטניה והשישי בארצות הברית של להקת הרולינג סטונז. זהו האלבום הראשון של הלהקה בו מיק ג'אגר וקית' ריצ'רדס כתבו והלחינו את כל השירים.

בגרסה הבריטית 14 שירים ובאמריקאית 11. חוץ משלושת השירים החסרים, השיר "Paint It Black" הוחלף ב-Mother's Little Helper. שני השירים מופיעים באוסף Hot Rocks 64-71. חוץ משירים אלה נמצאים גם הלהיטים Under My Thumb, Lady Jane, Stupid Girl והשיר הארוך שנמשך 11 דקות: Going Home.

האלבום זכה במקום הראשון במצעד הבריטי ובמקום השני במצעד האמריקאי. "Paint It Black" זכה במקום הראשון בשני המצעדים.

## רשימת שירים
כל השירים נכתבו בידי מיק ג'אגר וקית' ריצ'רדס.

### הגרסה הבריטית
#"Mother's Little Helper" – 2:45
#"Stupid Girl" – 2:55
#"Lady Jane" – 3:08
#"Under My Thumb" – 3:41
#"Doncha Bother Me" – 2:41
#"Going Home" – 11:13
#"Flight 505" – 3:27
#"High and Dry" – 3:08
#"Out of Time" – 5:37
#"It's Not Easy" – 2:56
#"I Am Waiting" – 3:11
#"Take It or Leave It" – 2:47
#"Think" – 3:09
#"What to Do" – 2:32

### הגרסה האמריקאית
#"Paint It Black" – 3:45
#"Stupid Girl" – 2:55
#"Lady Jane" – 3:09
#"Under My Thumb" – 3:41
#"Doncha Bother Me" – 2:41
#"Think" – 3:09
#"Flight 505" – 3:27
#"High And Dry" – 3:08
#"It's Not Easy" – 2:56
#"I Am Waiting" – 3:11
#"Going Home" – 11:13

## חברי הלהקה

* מיק ג'אגר - שירה, כלי הקשה, מפוחית
* קית' ריצ'רדס - גיטרה, שירה
* בריאן ג'ונס - גיטרה, מרימבה, פעמונים, סיטאר, אורגן, פסנתר, דלצ'ימר
* צ'ארלי ווטס - תופים, כלי הקשה, מרימבה, פעמונים
* ביל וויימן - גיטרה בס, מרימבה, פעמונים, פסנתר, אורגן, צ'מבלו
## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אלבומים באנגלית
קטגוריה:אלבומים שהגיעו למקום הראשון במצעד האלבומים הבריטי
המעבר הצפון-מזרחי

[שמאל|ממוזער|250px|המסלול הצפוני (בכחול), והמסלול האלטרנטיבי הדרומי דרך [תעלת סואץ (באדום)]]
[שמאל|ממוזער|250px|מפת [האזור הארקטי שמראה את "הנתיב הימי הצפוני" (Се́верный морско́й путь) בקונטקסט של "המעבר הצפון-מזרחי" ו"המעבר הצפון-מערבי". "הנתיב הימי הצפוני", על-פי הגדרה מצומצמת יותר, הוא למעשה חלק מהמעבר הצפון-מזרחי.]]
**המעבר הצפון-מזרחי** הוא מסלול ימי המקשר בין האוקיינוס האטלנטי והאוקיינוס השקט בנתיב צפוני, ועובר במרבית דרכו במימי אוקיינוס הקרח הצפוני. המסלול עובר לאורך החופים הארקטיים שבצפון רוסיה - מהים הלבן וים ברנץ במערב, דרך חופי צפון סיביר ולאורך החוף הרוסי של ים קארה, עד מצר ברינג והמזרח הרחוק. הנתיב בחלקו פנוי מקרח רק חודשיים בשנה. החלק הרוסי (או האסיאתי) של המסלול, מזרחית לנוביה זמליה, בין ים ברנץ לאוקיינוס השקט, נמצא כולו בתחומי מי האזור הכלכלי הבלעדי של רוסיה, ונקרא **הנתיב הימי הצפוני** (ברוסית: **Се́верный морско́й путь** - "סברניי מורסקוי פוט").

## היסטוריה
השימוש במסלול החל במאה ה-11, כשעברו באזור פומורים, שהיו מתיישבים רוסים באזור הים הלבן. ב-1525 הציע דיפלומט רוסי, גרסימוב, לבחון את האפשרות לפתח מסלול ימי מסוג זה על מנת לפתח את קשרי המסחר של רוסיה. במאה ה-17 היה כבר מסלול מארכנגלסק לאורך נהר היניסיי ועד למנגזיה.

הראשון שעבר במעבר לכל אורכו בדרך הים היה הברון אדולף אריק נורדנשלד. בין השנים 1878–1879 פיקד על משלחת וגה, כשהפליג על גבי ספינת הקיטור וגה וגילה את המעבר הצפון-מזרחי. הספינה יצאה לדרכה ב-21 ביולי 1878 מנמל טרומסה שבנורווגיה מזרחה דרך המעבר הצפוני באוקיינוס הקרח הצפוני מצפון לסיביר, לכיוון אלסקה. ב-19 באוגוסט 1878 הגיע לכף צ'ליוסקין בסיביר, שם הוא נתקע בשל הים הקפוא עד יולי 1879. ביולי 1879 הוא חידש את המסע, חצה את מצר ברינג, והמשיך דרך יוקוהמה ביפן, סינגפור, ציילון (סרי לנקה), תעלת סואץ, איטליה, מצר גיברלטר וחזרה לשוודיה. את המסע הוא סיים בקיץ 1879 בנמל סטוקהולם. בסיום המסע העניק לו המלך אוסקר השני תואר אצולה, ברון.

בשנת 1932 ספינה של משלחת רוסית הצליחה לעבור את המעבר במהלך רציף ללא חניית חורף. בשנת 1935 שימש המעבר לראשונה להפלגת ספינת מסחר ולהעברת סחורות. במהלך מלחמת העולם השנייה שימש נתיב שיט זה על ידי ברית המועצות למעבר סחורות וספינות מלחמה ממזרח למערב. הגרמנים ניסו לשבש את פעולת הנתיב על ידי שליחת כוח ימי, אך ללא הצלחה.

## קישורים חיצוניים

* 
* 

## הערות שוליים

קטגוריה:אוקיינוס הקרח הצפוני
קטגוריה:רוסיה: תחבורה
קטגוריה:נתיבי שיט
קטגוריה:תחבורה ימית בין-לאומית
Made in China

[שמאל|ממוזער|250px|תווית ב[אנגלית על מוצר שיוצר בסין. התווית מנסה לגבור על הסתייגות אפשרית של הצרכנים עקב הסטיגמה כנגד מוצרים המיוצרים בסין, וכוללת דגל ארצות הברית וכיתוב: "חברה אמריקאית. המוצר והאריזה עוצבו בארצות הברית. מיוצר בסין".]]
**Made in China** (בתרגום חופשי: "יוצר בסין"; במנדרינית מופשטת: **中国制造**, בפין-יין: **Zhōngguó zhìzào**) הוא סימן מסחר האופייני לפריטים שיוצרו ברפובליקה העממית של סין, בעיקר ביבשת המרכזית, זאת מכיוון שהונג קונג ומקאו הם אזורים מנהליים מיוחדים של הרפובליקה העממית של סין. מהיותם כאלה, רוב הפריטים המיוצרים בהם מתויגים כ"יוצר בהונג קונג" או כ"יוצר במקאו", בהתאמה. סימון אחר למוצרים המיוצרים בסין הוא :"Made in P.R.C", כלומר "מיוצר ברפובליקה העממית של סין" (People's Republic of China).

על אף העובדה שהמונח "סין" משמש גם לתיאור הרפובליקה הסינית (טאיוואן), הסימן המסחרי "Made in China" לא משמש את טאיוואן. מוצרים המיוצרים ברפובליקה הסינית מסומנים בדרך כלל כ"יוצר בטאיוואן" (Made in Taiwan) או כ"יוצר ב-ROC" (Made in ROC).

## משמעויות נוספות
המושג "Made in China", משמש בהשאלה לתיאור מוצר זול ולא איכותי. משמעות זו נובעת מהייצור ההמוני והמהיר של מוצרים באיכות נמוכה בסין, המיוצאים למערב. פעמים רבות מוצרים אלו אינם עומדים בתקנים שונים המקובלים במערב, בין השאר תקני בטיחות. נמצאו למשל צעצועים המיוצרים בסין המכילים עופרת, מתכת רעילה.

בניגוד לכך, משמעות המושג "יוצר בטאיוואן" היא, ברוב הפעמים, כוונה למוצר זול אך איכותי. בנוסף, המוצרים המיוצרים באסיה בעלי האיכות הגבוהה ביותר הם בדרך כלל מתוצרת יפן.

## ראו גם

* סימון מדינת מוצא
* Made in Germany

## קישורים חיצוניים

*

## הערות שוליים

קטגוריה:סלנג בשפה האנגלית
קטגוריה:סין: כלכלה
קטגוריה:סימון מוצרים
דניאל כפרי

[שמאל|ממוזער|250px|[שער האמונה ביפו העתיקה]]
**דניאל כפרי** (1945 – 20 במרץ 2024) היה פסל ישראלי. פסלו המפורסם, "שער האמונה" מוצב ביפו העתיקה.

## ביוגרפיה
דניאל כפרי נולד בצ'כוסלובקיה ועלה לישראל בשנת 1949. גדל בקריית מוצקין ובגיל 21 החל ללמוד בבצלאל בעזרת מלגת לימודים שקיבל מקרן ידידות אמריקה-ישראל.

## קריירה
כפרי יצר למעלה מ-700 עבודות, בהן הצליח להביא רבדים שונים מהסיפור של העם היהודי, נלחם במלחמות ששת הימים ויום כיפור, יצר אמנות, למד תורה והקדיש את חייו לשילוב כל האלמנטים הללו יחד.

כפרי התמחה בעיקר ביצירת מונומנטים המשלבים שיש קרארה וברונזה איטלקית.

בשנות ה-70 יצר עבודות פיסול שונות עבור הסוכנות היהודית ועיריית ירושלים.

### מוצגיו
עבודותיו של כפרי, הכוללות בעיקר פסלים ותבליטי קיר, מוצגות במספר רב של ערים ברחבי ישראל, בין השאר במתחם בית החולים סורוקה, במתחם מרכז רפואי שיבא, במכון ויצמן, ביפו העתיקה, באילת, במלון הילטון בטאבה, במוסד למודיעין ותפקידים מיוחדים ובנמל התעופה בן-גוריון.

כמו כן, ניתן למצוא אוספים משמעותיים של עבודותיו אצל אספני אמנות ברחבי העולם וביניהם, מוזיאון בלז לאמנות בממפיס, אוסף הרמלין בדטרויט, אוסף שאלתיאל בלאס וגאס, אוסף פסברג בניו-יורק ואוסף קפלן במוסקבה.

## פרסים
* בשנת 1971 זכה בפרס ראשון בתחרות לאמנים צעירים בביאנלה במונקו.
* בשנת 1976 זכה בפרס ירושלים לפיסול.

## חיים אישיים
כפרי חזר בתשובה לאחר מלחמת יום כיפור. לאחר כמה שנים יצא בשאלה. לאחר כעשור חזר שוב בתשובה. מאז הוא ניהל אורח חיים אורתודוקסי, וחילק את זמנו בין ביתו בביתר עילית לבין הסטודיו והגלריה בפיאטרסנטה שבאיטליה.

היה נשוי לטליה ולו ארבעה ילדים מנישואים קודמים. 

## גלריה

קובץ:BGsculptureS.jpg|פרוטומה מברונזה של דוד בן-גוריון, מוצב בנמל התעופה בן-גוריון בלוד
קובץ:Rabin's bust in Ben Gurion airport.jpg|פרוטומה מברונזה של יצחק רבין, מוצב באולם קבלת הנוסעים בנמל התעופה בן-גוריון בלוד
קובץ:PikiWiki Israel 13324 Daniel Kafri Sculpture Garden in Soroka Medical Ce.jpg| מוצב בבית חולים סורוקה בבאר שבע
קובץ:PikiWiki Israel 13323 Daniel Kafri Sculpture Garden in Soroka Medical Ce.jpg| מוצב בבית חולים סורוקה בבאר שבע
קובץ:PikiWiki Israel 13322 Daniel Kafri Sculpture Garden in Soroka Medical Ce.jpg| מוצב בבית חולים סורוקה בבאר שבע
קובץ:Ink flag statue.JPG|פסל דגל הדיו באילת
קובץ:PikiWiki Israel 12187 quot;primaveraquot; in mount scopus.jpg|"אביב", פסל שיש קררה, קמפוס האוניברסיטה העברית בהר הצופים ירושלים
קובץ:PikiWiki Israel 15930 quot;Lily of the Valleyquot; by Daniel Kafri in.JPG|"שושנת העמקים", באוניברסיטת בר-אילן


## קישורים חיצוניים

* 
*פיסול חוצות - הנצחה ליהודי אתיופיה, באתר עיריית ירושלים
* 

קטגוריה:פסלים ישראלים
קטגוריה:בוגרי בצלאל, אקדמיה לאמנות ועיצוב
קטגוריה:אמנים ישראלים שחזרו בתשובה
קטגוריה:זוכי פרס ירושלים
קטגוריה:ישראלים ילידי צ'כוסלובקיה
קטגוריה:עולים לאחר קום המדינה: 1948–1950
קטגוריה:ישראלים שנולדו ב-1945
קטגוריה:ישראלים שנפטרו ב-2024
קטגוריה:חוזרים בתשובה
גליל (כלי)

**גליל** או בשמו הלועזי **צילינדר**, הוא עצם או כלי כלשהו שצורתו דומה לצורה הגאומטרית גליל. אורכו, קוטרו וגודלו יכולים להשתנות בהתאם לשימוש הכלי. הגליל יכול להיות חלול (בעל דפנות בלבד), אטום או אטום למחצה.

## שימושים
ממוזער|120px|גלילי סטיקרים

בתחומי המדע וההנדסה נעשה שימוש נרחב בצורה הגלילית בשל מאפייניה המכניים, המאפשרים עמידות גבוהה בפני לחצים פנימיים וחיצוניים. 

* במכניקה יש לגליל שימושים מגוונים:
** כחלק מציר סיבוב (כגון גל ארכובה של כלי רכב מנועיים) .
** כחלק המורכב עם גלילים נוספים להעברת תנע או הזזת רכיבים נעים (למשל מערכת הילוכים, או צילינדר מנעול).
** העברת או דחיסת חומר כלשהו בווקטור מסוים - למשל צינור או בוכנה.
* ידית אחיזה של כלי עבודה רבים מעוצבים בצורת גליל היות שלכף היד האנושית נוח לאחוז בגליל. לדוגמה: כלי כתיבה, מקל מטאטא או מגרפה.
* קיפול יריעה (כאשר ההיטל בצורת ספירלה) או גלגול כבל, בתנאי שגמישות החמר מספקת.
* מיכל קיבול

## דוגמאות
*פסטל שמן
*מכחול
*נייר טואלט
*צינור

קטגוריה:הנדסה
בנג'י מאדן

**בנג'מין ליוואי "בנג'י" מאדן** (באנגלית: **Benjamin Levi "Benji" Madden**; נולד ב-11 במרץ 1979) הוא גיטריסט וזמר רקע בלהקת הפאנק רוק (Punk rock) גוד שארלוט.

## ביוגרפיה
מאדן נולד בוולדורף, במרילנד שבארצות הברית.

יש לו אח תאום זהה בשם ג'ואל מאדן, המתפקד כסולן בלהקה. כמו כן, יש לו אח מבוגר ממנו בשם ג'וש, ואחות צעירה בשם שרה.

כשהיה בן 16, אביו נטש את המשפחה ובכך גרם למשפחה לבעיות כלכליות קשות. על מנת לעזור לשפר את המצב, מאדן ואחיו עבדו בעבודות זוטרות כמו נערי שמפו במספרות וכדומה.

בתחילת שנות העשרים שלו, שינה מאדן את שמו האחרון מקומבס (שם המשפחה של אביו), למאדן (שם הנעורים של אימו).

בינואר 2015, נישא לשחקנית האמריקאית קמרון דיאז, בטקס יהודי (אף על פי ששניהם נוצריים) בביתם בבוורלי הילס, זאת לאחר 17 יום של אירוסין. הזוג הכיר 7 חודשים קודם לכן דרך חברתה של דיאז, ניקול ריצ'י, אשר היא גיסתו של מאדן. ב-3 בינואר 2020 נולדה בתם הבכורה של השניים. במרץ 2024 דווח כי לזוג נולד בן.

## קריירה
### גוד שארלוט
בשנת 1995, בגיל 16, מאדן היה בהופעה של הביסטי בויז עם אחיו ג'ואל.
בהשפעת ז'אנר המוזיקה שנהגו לשמוע, ובעיקר לאחר ההופעה, השניים החליטו להקים להקה משלהם עם עוד חבר. חיי הלהקה היו קצרים, והם התפרקו לאחר זמן קצר.

לאחר מכן, התאומים החליטו להקים עוד להקה, ולשם כך גייסו שניים מחבריהם, פול תומאס ואהרון אסקולופיו. יחד הקימו את גוד שארלוט.
במשך הזמן, הצטרף ללהקה הגיטריסט בילי מרטין, אהרון עזב, ומאז נדדה הלהקה עם 8 מתופפים שונים, עד האלבום הרביעי, בו התווסף חבר חדש ללהקה, דין בוטרוורת'.

הלהקה התפרסמה במהרה לאחר צאת האלבום השני והמצליח שלהם, The Young and the Hopeless. התאומים גם הנחו תוכנית בערוץ MTV.

הלהקה הוציאה את אלבומה החמישי, Cardiology, וממשיכה את הקריירה המצליחה שלה.

### תחומים נוספים
ב-2001, הופיע מאדן בסרט הקומדיה "קטע מהסרטים" יחד עם שאר להקת גוד שארלוט. ב-2006, הופיע עם אחיו ג'ואל בסרט "בנות חומריות". בנוסף הוא הוציא עם להקתו סרט דוקומנטרי המספר על סיבוב ההופעות המצליח שלהם ביפן בתקופת האלבום השלישי.
מאדן הקים יחד עם אחיו ג'וש וג'ואל את חברת ההלבשה DCMA COLLECTIVE. החברה מייצרת בעיקר טי שירטים וניתן לראות את בנג'י ואת ג'ואל מסתובבים איתם בדרך כלל.

## קישורים חיצוניים

* 

* האתר הרשמי של גוד שארלוט

## הערות שוליים

קטגוריה:גיטריסטים אמריקאים
קטגוריה:שופטי The Voice
קטגוריה:אמריקאים שנולדו ב-1979
Out of Our Heads

**Out Of Our Heads** הוא האלבום השלישי בבריטניה והרביעי בארצות הברית של להקת הרולינג סטונז.

הגרסה האמריקאית שונה מהבריטית. בשני האלבומים יש 12 שירים, ורק 6 מתוכם נמצאים בגרסה השנייה. ארבעה מהשירים שאינם בגרסה האמריקאית נמצאים באלבום December's Children ושניים בThe Rolling Stones, Now!. השירים Play With Fire, Heart Of Stone וThe Last Time יצאו כסינגלים וזכו להצלחה רבה. השיר  הגיע למקום הראשון במצעד הבריטי והאמריקאי.

האלבום היה הראשון של הלהקה שזכה במקום הראשון במצעד האמריקאי וזכה במקום השני במצעד הבריטי. השיר The Last Time זכה גם במקום הראשון במצעד הבריטי.

## רשימת שירים
### הגרסה הבריטית
#### צד א
# "She Said Yeah" (סוני בונו/רודי ג'קסון) – 1:34
# "Mercy, Mercy" (דון קוביי/רוני מילר) – 2:45
# "Hitch Hike" (מרווין גיי/ויליאם סטיבנסון/קלארנס פול) – 2:25
# "That's How Strong My Love Is" (רוזוולט ג'יימסון) – 2:25
# "Good Times" (סם קוק) – 1:58
# "Gotta Get Away" (ג'אגר/ריצ'ררד) – 2:06

#### צד ב
# "Talkin' 'Bout You" (צ'אק ברי) – 2:31
# "Cry To Me" (ברט ראסל) – 3:09
# "Oh Baby (We Got a Good Thing Goin')" (ברברה לין און) – 2:08
# "Heart of Stone" (ג'אגר/ריצ'ררד) – 2:50
# "The Under Assistant West Coast Promotion Man" (ננקר פלג') – 3:07
# "I'm Free" (ג'אגר/ריצ'ררד) – 2:24

### הגרסה האמריקאית
#### צד א
# "Mercy, Mercy" – 2:45
# "Hitch Hike" – 2:25
# "The Last Time" (ג'אגר/ריצ'ררד) – 3:41
# "That's How Strong My Love Is" – 2:25
# "Good Times" – 1:58
# "I'm All Right (הופעה)" (אאס מקדניאלס) – 2:23

#### צד ב
# "" (ג'אגר/ריצ'ררד) – 3:43
# "Cry to Me" – 3:09
# "The Under Assistant West Coast Promotion Man" (ננקר פלג') – 3:07
# "Play With Fire" (ננקר פלג') – 2:14
#* *Released as the B-Side of "The Last Time" in the UK and US*
# "The Spider and the Fly" (ג'אגר/ריצ'ררד) – 3:38
#* *Released as the B-Side of "(I Can't Get No) Satisfaction" in the UK*

## חברי הלהקה
* מיק ג'אגר - שירה, כלי הקשה, מפוחית
* קית' ריצ'רדס - גיטרה, שירה
* בריאן ג'ונס - גיטרה, מפוחית, אורגן, פסנתר, צ'מבלו
* צ'ארלי ווטס - תופים, כלי הקשה
* ביל וויימן - גיטרה בס

## קישורים חיצוניים

קטגוריה:אלבומים באנגלית
קטגוריה:אלבומים שהגיעו למקום הראשון במצעד הבילבורד 200
אבחון TVPS

**אִבְחוּן TVPS** (ראשי תיבות של **Test of Visual-Perceptual Skills** – מבחן מיומנויות תפיסתיות חזותיות) הוא אבחון תפיסתי סטטי, הבודק תפיסה חזותית. האבחון פותח על ידי מוריסון גרדנר (Gardner) בשנת 1982, ומועבר לילדים מגיל 4 עד גיל 13. ממצאיו הכמותיים מתבטאים בגיל תפיסתי.

האבחון מחולק לשבעה תת-מבחנים, כאשר כל תת-מבחן בודק תחום מסוים בתפיסה החזותית. בכל תת-מבחן 16 מטלות המדורגות מהקל אל הכבד. במקרה שבו הנבדק טועה בארבע שאלות רצופות, המבחן מופסק. התת-מבחנים כוללים: הבחנה חזותית, זיכרון חזותי של צורה בודדת לטווח קצר, יחסים במרחב, קביעות הצורה, זכירת חפצים, הבחנה בין דמות לרקע ותפיסת השלם וסגירות הצורה.

קטגוריה:לקויות למידה
קטגוריה:מבחנים קוגניטיביים
האזור הפלארקטי

ממוזער|שמאל|300px|האזור הפלארקטי
[ממוזער|שמאל|250px|ה[סטפה הרוסית - אחד האזורים הגדולים ביותר לאורך האזור הפלארקטי.]]
[ממוזער|שמאל|250px|[פנדה אדומה, המין היחיד במשפחה פנדות אדומות שהתפתחו באזור הפלארקטי. כיום היא מצויה רק במזרח אסיה.]]

**האזור הפלארקטי** הוא אחד משמונת האזורים הביוגאוגרפיים המחלקים את שטח כדור הארץ והוא השטח הגדול ביותר כששטחו כולל 54.1 מיליון קמ"ר. הוא כולל את כל אירופה, אסיה שמצפון להימלאיה, צפון אפריקה, חלק מהמזרח התיכון לרבות ישראל וחלקים מצפון ומרכז חצי האי ערב.

האזור הוא חלק מהאזור ההולארקטי הקשור גם לאזור הנארקטי ומכיל מספר מינים קרובים שאף חיים לאורך כל האזור, זאת עקב מצר ברינג ממנו היגרו מינים רבים בגשר יבשתי.

אזור זה כולל ערבות עשב, מדבריות, הרים ויערות ממוזגים ויש בו מספר אקלימים ואזורים אקולוגים שונים אחד מהשני. חלק מאזורים אלה כוללים טונדרות ואזורי אקלים קוטבי ואקלים תת-ארקטי לאורך צפון אירופה ורוסיה, בעוד שאזורים אחרים בעלי אקלים ממוזג לאורך רוב אירופה ואסיה, אקלים ים תיכוני לאורך האזור הים תיכוני, אקלים סובטרופי ואקלים צחיח במזרח התיכון וצפון אפריקה הכוללים את הסהרה, המדבר החם ביותר.

## פלורה ופאונה
אזור זה דומה מאוד לאזור הנארקטי עם צמחייה מותאמת לאקלימים קרים עד ממוזגים. באזור ישנם הרבה יערות הן מחטניים כמו הטייגה והן יערות נשירים ויערות אחרים, אשר מכילים עצים דומים לעצי אמריקה הצפונית.

גם בעלי חיים מהאזור בעלי קירבה לבעלי חיים נארקטים או שחיים בשני האזורים, ביניהם הביזונים, אייל אציל וקנדי, זאב אפור, שועלים, דוב חום, מכרסמים רבים ומספר עופות הקיימות רק באזור ההולארקטי כמו האלקיים, צוללנאים, שכווים, ציצניתיים וסתריים. כך גם המשפחות עכברים אוגריים, פיקתיים ופנדות אדומות.

## ראו גם
* האזור האפרוטרופי

## קישורים חיצוניים

*
קטגוריה:ערכים שבהם תבנית בריטניקה אינה מתאימה
קטגוריה:האזור ההולארקטי
בנדיקטוס

**בנדיקטוּס** (מלטינית: **Benedictus**) הוא שם שפירושו "מבורך".

קטגוריה:שמות פרטיים
ליפצק (מחוז)

**מחוז ליפצק** (ברוסית: **Липецкая область**; תעתיק: **ליפצקאיה [[אובלסט]]**) הוא סובייקט בפדרציה הרוסית. המחוז נמצא בשטח של המחוז הפדרלי המרכזי, כ-400 ק"מ דרומית למוסקבה. 

המחוז הוקם ב-6 בינואר 1954 תוך העברת חלק מהמחוזות אוריול, טמבוב, טולה, ריאזאן ווורונז'.

נכון לינואר 2024 במחוז מתגוררים 1,116,265 תושבים.

## היסטוריה
בתקופת תלמי נהר דון שחוצה את שטחי המחוז היה נחשב לגבול בין אירופה לבין אסיה. באותה תקופה האזור היה מאוכלס על ידי עמים בלטיים ופינו-אוגורים. במאה ה-6 החלה התיישבות של עמים סלאבים באזור. השטח היה בהשפעת ממלכת הכוזרים.

בסביבות 1024 שטח שולב בנסיכות צ'רניגוב ובהמשך היה נכלל בחלקו בנסיכות זו ובניסכות ריאזאן. בעקבות הפלישה המונגולית יישובים באזור נהרסו והתיישבות רוסית צומצמה מאוד. בתחילת המאה ה-15 השטח עבר לשליטת הדוכסות הגדולה של ליטא והחל ממחצית המאה ה-15 לנסיכות ריאזאן. במהלך המאה ה-16 השטחים סופחו על ידי נסיכות מוסקבה.

לאחר הקמת גוברניות האזור שולב בגוברניית וורונז'.

בתקופה הסובייטית האזור שולב ביחידות מנהליות שונות.

בשנת 1925 בבסיס ליפצק הוקם בית ספר לטייסים גרמנים שפעל עד לשנת 1933.

בתקופת מלחמת העולם השנייה חלקים של המחוז הנוכחי נכבשו לזמן קצר על ידי כוחות ורמאכט.

המחוז הוקם ב-6 בינואר 1954 תוך העברת חלק מהמחוזות אוריול, טמבוב, טולה, ריאזאן ווורונז'.

בשנת 2023 דרך שטחי המחוז עברו כוחות של קבוצת וגנר. החל מפברואר 2024 מפעלים במחוז סובלים מהתקפות של כטבמ"ים אוקראינים כתוצאה של פלישת רוסיה לאוקראינה.
## ממשל
הרשות המחוקקת היא "מועצת נציגי העם של מחוז ליפצק" שכוללת 58 חברים. בראש המחוז עומד מושל שנבחר ל-5 שנים. בספטמבר 2019 לתפקיד נבחר איגור ארטמונוב. בשנת 2024 הוא נבחר לכהונה השנייה.

מבחינה אדמיניסטרטיבית החבל מחולק ל-18 ראיונים ו-2 ערים בעלי חשיבות מחוזית ליפצק, והעיר השנייה בגודלה – יילץ.

## דמוגרפיה
נכון לינואר 2024 במחוז מתגוררים 1,116,265 תושבים. כמו רוב אזורי רוסיה המחוז סובל מקיטון אוכלוסייה אך בצורה מינורית. כ-64% מתושבי המחוז מתגוררים בערים.

בהתאם לנתוני מפקד אוכלוסין 2021 של הפדרציה הרוסית הרוסים מהווים כ-87% מאוכלוסיית המחוז. אוכלוסיית ליפצק מונה כ-500 אלף תושבים.

## כלכלה
בשטח המחוז נמצא מפעל פלדה מהגדולים ברוסיה שבבעלות ולדימיר ליסין.

### תחבורה
דרך המחוז עוברות מספר מסילות ברזל. המסילה הראשונה נבנתה בשנת 1868.

דרך המחוז עובר כביש ארצי M4 מוסקבה-נובורוסייסק ו-R-119 אוריול - טמבוב.

בעיר ליפצק פועל נמל תעופה בעל מעמד בין-לאומי.

## קישורים חיצוניים

* 
* 

ליפצק
*
ג'ואל מאדן

שמאל|ממוזער|200px
**ג'ואל רובן מאדן** (באנגלית: **Joel Rueben Madden**; נולד ב-11 במרץ 1979) הוא זמר אמריקאי, אשר ידוע בתור הסולן של להקת הפאנק רוק (Punk rock) "גוד שארלוט". לג'ואל שלושה אחים אשר אחד מהם- אחיו התאום, בנג'י מאדן הוא גיטריסט הלהקה.

## ביוגרפיה
מאדן נולד ביישוב וולדורף (אנ'), מרילנד. בגיל 16, עזב אביו את המשפחה וגרם לה לבעיה כלכלית קשה ומאדן ואחיו פנו לעבודה בעבודות מזדמנות שונות. לאחר שבגר החליט לשנות את שם משפחתו מ"קומבס", לשם נעוריה של אמו, "מאדן". אחיו הוא המוזיקאי בנג'י מאדן.

לאחר שצפה עם אחיו בשנת 1995 בהופעה של הביסטי בויז ובהשפעת ז'אנר המוזיקה אותו נהגו לשמוע, החליטו השניים, עם חבר נוסף להקים להקה, אך זו התפרקה לאחר זמן קצר.
בהמשך, החליטו השניים להקים להקה נוספת, וגייסו לשם כך את חבריהם פול תומאס ואהרון אסקולופיו והקימו יחדיו את גוד שארלוט. הלהקה התפרסמה לאחר אלבומה השני והמצליח The Young and the Hopeless.

ב-2001, הופיע מאדן בסרט "קטע מהסרטים" יחד עם שאר להקת גוד שארלוט. ב-2006, הופיע עם אחיו בנג'י בסרט "Material Girls". בנוסף הנחו התאומים תוכנית ב-MTV.
כמו כן, הקימו האחים לבית מאדן חברת הלבשה בשם DCMA COLLECTIVE המייצרת בעיקר טישרטים והם עצמם נוהגים ללבוש את בגדי המותג.

בשנת 2012 הצטרף כמנטור לתוכנית המציאות האוסטרלית "The Voice" ממנה פרש לאחר חמש עונות ב-2016.

## חיים אישיים
בנובמבר 2006, החל מאדן לצאת עם ניקול ריצ'י.
בנובמבר 2007, הקימו מאדן וריצ'י את "קרן ריצ'י ומאדן לילדים". הקרן יצרה משרד רישום באינטרנט כדי לעזור למשפחות במצוקה. לזוג שני ילדים: הרלוו (נולדה ב-11 בינואר 2008) וספרוו (נולד ב-9 בפברואר 2009). הזוג נישא ב-11 בדצמבר 2010, והוא מתגורר כיום בגלנדל, קליפורניה.

## קישורים חיצוניים

קטגוריה:זמרים אמריקאים
קטגוריה:שופטי The Voice
קטגוריה:אמריקאים שנולדו ב-1979
Hey There Delilah

**"Hey There Delilah"** הוא שיר של להקת הרוק האמריקנית פליין וייט טיז.
## הפקה
השיר יצא לראשונה ב-2004 כסינגל השלישי מאלבום הבכורה של הלהקה, All That We Needed ולא זכה להצלחה. ביוני 2007, שנתיים לאחר מכן, החליטו חברי הלהקה להוציא את השיר שוב כסינגל, והפעם השיר הפך ללהיט ענק. השיר הגיע למקום הראשון במצעד הבילבורד, המצעד הרשמי של ארצות הברית ולאחר חודש כשיצא בשאר העולם כבש את גם את המצעד הבריטי ואת המצעד האירי שבהם הגיע השיר למקום השני. בישראל הגיע השיר למקום שני כעבור שבועות ספורים ולבסוף הגיע אל המקום הראשון. השיר הכניס את הלהקה לתודעה העולמית והפך לאחד הלהיטים הגדולים של שנות האלפיים. כמו כן, השיר זכה לתוארי זהב ופלטיניום במספר מדינות. בארצות הברית נמכר השיר ב-4.5 מיליון עותקים.

ההשראה לכתיבת השיר הייתה פגישתו של סולן הלהקה טום היגנסון עם האצנית האמריקאית דליילה דיקרסנזו.

## ביקורות
### רשימות כל הזמנים

## קישורים חיצוניים

* השיר בערוץ יוטיוב של חברת התקליטים Fearless Records

## הערות שוליים

קטגוריה:שירים באנגלית
קטגוריה:שירי פולק-פופ
קטגוריה:בלדות משנות ה-2000
קטגוריה:בלדות פולק
קטגוריה:בלדות פופ
קטגוריה:בלדות רוק
קטגוריה:שירי רוק קל
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון במצעד אירופה הוט 100
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד קנדה הוט 100
קטגוריה:זוכי פרס בחירת הנוער: שירים
קטגוריה:סינגלים בהוצאת הוליווד רקורדס
ג'ף פולבר

**ג'ף פולבר** (נולד ב-12 בספטמבר 1962) הוא יזם, איש עסקים ומשקיע בחברות הזנק יהודי אמריקאי, העוסק בתקשורת, בדגש על טלפוניה דרך תקשורת נתונים (VoIP) ובאינטרנט.

## קורות חיים
הוכתר בשנת 2003 על ידי המגזין ביזנסוויק כגורו טכנולוגי ("גורו-טק").

כבר בימי בית הספר התיכון היה פולבר גיק טכנולוגיה טיפוסי וכחובב רדיו בנה טלפון אלחוטי על בסיס טכנולוגיה של גלי רדיו. הוא פעיל בקידום הווידאו באינטרנט, IPTV (טלוויזיה על גבי רשת האינטרנט), "נטוורקינג" (יצירת קשרי עבודה ומינוף קשרים מהעבר) ושימוש ברשתות החברתיות המקוונות (במיוחד פייסבוק וטוויטר).

פולבר טבע את המונח "purple minutes" כדי לתאר תקשורת עם ערך מוסף כגון וידאו או שמע דרך האינטרנט.

פולבר הוא אב לתאומים.

## פעילות עסקית
פולבר הוא המייסד ויושב ראש הראשון של חברת pulver.com, שממנה התפטר בשנת 2008. עד כה הקים פולבר קרוב ל-50 חברות סטארט-אפ שהבולטות שבהן הם חברות FWD
(Free World Dialup) ו-Vonage (ספקית הטלפוניה האינטרנטית הגדולה ביותר בארצות הברית כיום). כמו כן הקים פולבר את Voice Over Network) VON) - חברה עולמית לכנסים ומידע בתחום ה-VoIP.

פולבר נכנס לתחום ה-(VoIP (Voice over Internet Protocol, פרוטוקול להעברת שיחות טלפון על גבי פרוטוקול האינטרנט) בשנת 1995, כשבמהלך חופשת מחלה מעבודתו כמנהל מערכות מחשוב בוול סטריט, גלש באינטרנט ונתקל ב-IPhone (תוכנה חינמית של חברת ווקלטק הישראלית, שאפשרה לקיים שיחות דרך האינטרנט). הוא הוריד אותה, שוחח עם חברים והחליט להתפטר מעבודתו ולהקדיש את כל זמנו ל-VoIP.

בדצמבר 2003 ובאפריל 2004 הציע פולבר שיחות חינם לארצות שונות (בהן ישראל) דרך המחשב, כדי לקדם את המודעות ל-VoIP בכלל ולשירות Free World Dialup שלו בפרט. באוגוסט 2007 מונה לדירקטור בחברת blogtv של תפוז אנשים.

בשנים האחרונות פועל ג'ף להפצת רעיון הטוויטר והשפעתו הרבה על התרבות התקשורתית הדיגיטלית בעולם באמצעות כנסים בשם **Jeff Pulver’s 140 Characters Conference**.

## פעילות ציבורית
ההון הרב שצבר מאפשר לפולבר לעסוק גם בלסייע ליזמים צעירים. בשנים האחרונות סייע פולבר במאבקם של אנשי התעשייה צעירים בחברות הטלקום הוותיקות, שניסו להגביל את השימוש בתוכנות החינם שהופצו ברשת בתחילת העשור. ותרם רבות בתחום החקיקה המקלה על טכנולוגיות תקשורת צעירות. אחד מהישגיו החשובים זכה לכינוי "The Pulver Order" (תקנת פולבר), בו קבע כי VoIP אינו שירות טלקומוניקציה. התקנה אומצה על ידי ועדת התקשורת הפדרלית של ארצות הברית, ה-FCC, והפכה לחוק הראשון של ה-FCC בנוגע לתקשורות בעזרת פרוטוקול אינטרנט, דבר שאפשר לענף הצעיר לצמוח כשהוא חף ממרבית המגבלות שאליהן כפופות החברות הגדולות בתחום.

## קישורים חיצוניים

* 

* כתבה The Wall Street Journal
* 
* 

## הערות שוליים

קטגוריה:אנשי עסקים יהודים אמריקאים
קטגוריה:משקיעי הון סיכון אמריקאים
קטגוריה:משקיעי הון סיכון יהודים
קטגוריה:יזמים יהודים אמריקאים
קטגוריה:בוגרי אוניברסיטת הופסטרה
קטגוריה:אמריקאים שנולדו ב-1962
כנסיות העץ בדרום פולין קטן

שש מ**כנסיות העץ בדרום פולין קטן ובקרפטיה תחתית** (פולנית **Drewniane kościoły południowej Małopolski i Podkarpacia**), באזור פולין קטן שבדרום-מזרחה של פולין, הוכרזו בשנת 2003 כאתר מורשת עולמית. לפי ההכרזה, מייצגות שש הכנסיות "אספקטים שונים של אדריכלות כנסייתית קתולית בימי הביניים".

## סגנון
סגנונן של הכנסיות התפתח במהלך המאה ה-15, וכלל בתחילה עיטורים גותיים ושימוש בצבעים רבים, אך בשל היותן בנויות עץ, נבדל סגנונן מזה של כנסיות הלבנים בנות תקופתן. בשלב מאוחר יותר ניכרות בכנסיות השפעות רוקוקו ובארוק, וכן השפעה של הנצרות האורתודוקסית (כמו כיפות בצל) והנצרות הקתולית היוונית (כמו שימוש בצלבים יווניים). 

### שש הכנסיות
***כנסיית השליחים פיליפוס ויעקב** בסנקובה (kościół św. Filipa i św. Jakuba w Sękowej) נבנתה ב-1516 ושופצה במאה ה-17, אך התוספות החשובות כמו הארקדה, ריצוף האבן סביב המבנה והמגדל הנמוך, נוספו במאה ה-18. לאחר מכן נוספו לה בית מקהלה וחדר המלבושים. עד 1914 נחשבה הכנסייה ליפה בכל מאלופולסקה אך במלחמת העולם הראשונה היא נפגעה בחלקה, וחידושה החל ב-1918 ונמשך בהפסקות עד לסוף המאה ה-20 (). 
***כנסיית המלאך מיכאל** בבינרובה (kościół św. Michała Archanioła w Binarowej) נבנתה בסביבות שנת 1500. המגדל נוסף למבנה ב-1596 ובין השנים 1641-1650 הורחבה הכנסייה ונוספה לה קפלה (קפלת המלאכים המגינים) מצידה הצפוני, בית המקהלה שופץ וחלונותיה הורחבו ().
***כנסיית המלאך מיכאל** בדנבנו (kościół św. Michała Archanioła w Dębnie Podhalańskim) היא מהמחצית השנייה של המאה ה-15 אף שקדמה לה כנסייה קודמת שניצבה במקום בשנת 1355, אם לא קודם לכן ().
***כנסיית עלייתה השמיימה של הבתולה הברוכה והמלאך מיכאל** בהאצ'וב (Kościół Wniebowzięcia NMP i św. Michała Archanioła) מתוארכת לרבע האחרון של המאה ה-15, אם כי יש הטוענים כי היא עתיקה בכמאה שנים. בתחילת המאה ה-17 מוגנה הכנסייה ממזרח וחודשה ב-1624. נוספו לה מגדל פעמונים, ארקדה וחלון עגול בקצה הספינה. גג הכנסייה נפגע בפעילות צבאית ב-1914 אך שופץ שנה לאחר מכן. רק ב-1955 התגלו העיטורים הגותיים בתקרה, ומ-1958 נמשכות במבנה פעולות מחקר ושימור בהפסקות ().
***כנסיית לאונרדו הקדוש** בליפניצה מורובנה (kościół św. Leonarda w Lipnicy Murowanej) הוקמה בסוף המאה ה-15, אם כי לפי מסורת מקומית ניצבו במקום כנסייה ובית קברות כבר ב-1141 או 1203. הכנסייה נבנתה מחוץ לגבולות העיר ושימשה אז, כמו גם כיום, ככנסיית קבורה (). 
***כנסיית כל הקדושים** בבליזנה (kościół Wszystkich Świętych w Bliznem) מאמצע המאה ה-15 נזכרה לראשונה באופן ודאי בשנת 1470. ב-1549 נבנה מגדל הפעמונים הראשון ופנים הכנסייה עוטר בציורים עשירים. מגדל הפעמונים הנוכחי הוזכר לראשונה ב-1646 בעת ביקורו של הבישוף של פשמישל ובאותה עת הוקפה הכנסייה בארקדה. במאה ה-18 חודשה הכנסייה ושופצה באופן משמעותי ושוב ב-1811. מאז לא נערכו במבנה שינויים קיצוניים ().

## גלריה

Kościół Binarowa1.jpg|כנסיית המלאך מיכאל בבינרובה
Debno podhalanskie1.jpg|כנסיית המלאך מיכאל בדנבנו
Kosciol Haczow.JPG|כנסיית עלייתה השמיימה של הבתולה הברוכה והמלאך מיכאל בהאצ'וב
Lipnica mur oltarz2.jpg|פנים כנסיית לאונרדו הקדוש בליפניצה מורובנה


## קישורים חיצוניים

* נתיב אדריכלות העץ

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פולין: כנסיות
קטגוריה:פולין: אתרי מורשת עולמית
קטגוריה:פולין קטן (פרובינציה): מבנים
קטגוריה:פודקרפצקיה: מבנים
פתיחתא

**פתיחתא** (בעברית "פתיחה") היא צורה ספרותית המשמשת בקרוב לאלפיים מדרשים מספרות האגדה. 

בראש הפרשיה הדרשן פותח בפסוק מן הכתובים (לעיתים מן הנביאים) ואז קושר אותו באמצעות דרשה לפסוק הראשון (לעיתים השני) של פרשת השבוע על פי מנהג ארץ ישראל אשר היו קוראים בתורה במחזור של שלוש וחצי שנים. 
אורכה של הפתיחתא בדרך כלל קצר ונושאה אינו עוסק בפרשה עצמה אלא דן בנושאים כללים.

על תפקידה של הפתיחתא נחלקו החוקרים. יש שטענו שנועדה לבוא כהקדמה לדרשה בציבור לפני קריאת התורה בבית הכנסת, ויש שטענו שמקומה בבתי המדרש. 

במדרש תנחומא נמצא גם סוג מיוחד של פתיחתא שבו הדרשן פותח בשאלה הלכתית רטורית ("ילמדנו רבינו"), ואז עונה עליה תוך כדי דרשה ומֲעבָר לפסוק הפותח בסדר.
## לקריאה נוספת
* יוסף היינימן, "הפתיחתות במדרש האגדה - מקורן ותפקידן", דברי הקונגרס העולמי הרביעי למדעי היהדות, עמ' 43-47
* יונה פרנקל, "מדרש ואגדה", יחידה ג', עמ' 206-216, הוצאת האוניברסיטה הפתוחה
* יעקב גרטנר, "מבוא לתורה שבעל-פה", יחידה 7, עמ' 261-263, הוצאת האוניברסיטה הפתוחה

*
קטגוריה:חקר ספרות חז"ל
קטגוריה:מושגים ביהדות
המצודות הדאקיות של הרי אורשטיה

בשטחה של רומניה של שנות האלפיים ניצבות שש **המצודות הדאקיות של הרי אורשטיה** (רומנית **Fortăreţe dace din Munţii Orăştie**), שהוקפו בחומות דאקיות ייחודיות. המצודות הוקמו בין המאה ה-1 לפנה"ס למאה ה-1 ושימשו כמגן בפני הצבא הרומי.

שש המצודות, **[[סרמיסג'טוסה]]**, **לונקאן**, **קוסטשט-בלידארו**, **קוסטשט-מצודה**, **קפלנה** ו**באניצה**, היו המערך ההגנתי של דקבלוס בדאקיה וכיום מהוות אתר מורשת עולמית.

שרידי המצודות מייצגים ממצאים ארכאולוגים שמורים היטב מתקופת הברזל. במקום יש תנועה ערה של מחפשי מטמונות בגלל היעדר חקיקה מתאימה למניעת ביזת שרידים ארכאולוגים.

## קישורים חיצוניים

* 
* CIMEC - מצודות דאקיות בהרי אורשטיה - מפה

קטגוריה:רומניה: אתרי מורשת עולמית
קטגוריה:ביצורים
קטגוריה:רומניה: אתרים ארכאולוגיים
קטגוריה:דאקיה
חומה דאקית

**חומה דאקית** (בלטינית **Murus dacicus**), היא שיטה לבניית חומות של מצודות שנמצאה רק במצודות הדאקיות.

הדאקים בנו את חומות מצודותיהם, חומות ברוחב שלושה מטרים וגובה מ-4 עד 10 מטרים, משתי מחיצות אבני גזית שחלל ביניהן. שתי המחיצות היו מחוברות בקורות עץ והחלל בין המחיצות מולא באדמה ובאבנים לא מעובדות.

חומות המצודות הדאקיות של הרי אורשטיה נבנו בשיטה זו.

קטגוריה:ארכאולוגיה
קטגוריה:דאקיה
קטגוריה:חומות
הדיאלוג הים-תיכוני

**הדיאלוג הים-תיכוני** (או **הדו-שיח הים-תיכוני**) הוא שמה של מסגרת של שיתוף פעולה למען השלום, שנוצרה על ידי נאט"ו בשנת 1994. זוהי מסגרת של שיתוף פעולה דו-צדדי בין נאט"ו למדינות שותפות, המהווה מרכיב אינטגרלי של הגישה הקואופרטיבית לביטחון, שאומצה על ידי הברית הצפון אטלנטית לאחר סיום המלחמה הקרה.

## היסטוריה
הפורום התכנס לראשונה בפברואר 1995, בעיקר ביוזמת מדינות איטליה וספרד, שהן קרובות יותר ממדינות מערב אירופיות אחרות למדינות המוסלמיות של צפון אפריקה, במטרה לחזק את הקשרים עם מדינות אגן הים התיכון. לאחר פרוץ האינתיפאדה השנייה בוטלו כל המפגשים המתוכננים.

ב-9 בינואר 2002 התכנסו 19 שגרירי המדינות החברות בברית נאט"ו, יחד עם שגרירי שבע מדינות הפורום במטה נאט"ו בבריסל. כמו כן הוזמן צה"ל לראשונה להשתתף בתרגיל נאט"ו. מאז ישראל השתתפה במספר תרגילי חילוץ והצלה של נאט"ו בים התיכון במעמד של "שותפה", אך לאחר 2010, בעקבות אירועי המשט לעזה הטילה טורקיה וטו על המשך השתתפות ישראל בפעילות נאט"ו. בעקבות הסכם הפיוס נחתם בין ישראל לטורקיה ביוני 2016, בנובמבר 2016, הוזמנה ישראל להשתתף בתרגיל שנקרא "הר שחור" שנמשך שלושה ימים והשתתפו בו 680 איש מ־32 מדינות.

### ציוני דרך
*1994 - הדיאלוג הים-תיכוני יוצא לדרך: מצרים, ישראל, מאוריטניה, מרוקו ותוניסיה מצטרפות לדיאלוג
*1995 - ירדן מצטרפת לדיאלוג
*1997 - התוויית תוכנית עבודה שנתית ראשונה לדיאלוג
*1999 - גיבוש צעדים לחיזוק הדיאלוג במסגרת פסגת וושינגטון
*2000 - אלג'יריה מצטרפת לדיאלוג
*2002 - העצמת הממדים הפוליטיים והמעשיים של הדיאלוג במסגרת פסגת פראג
*2004 - במסגרת פסגת איסטנבול מוזמנות השותפות לדיאלוג למסד מסגרת עבודה רחבה לקראת שיתוף פעולה ממשי ביניהן (ולא רק מול נאט"ו)
*2010 - בעקבות אירועי המשט לעזה טורקיה מטילה וטו על המשך השתתפות ישראל
*2016 - לאחר שנחתם הסכם הפיוס בין ישראל לטורקיה, ישראל הוזמנה שוב להשתתף

## עקרונות מנחים
***בעלות משותפת**: מטרת הדיאלוג איננה כפיית דעות על מדינות אחרות, אלא לקיחה בחשבון של ההקשרים האזוריים, התרבותיים והפוליטיים הייחודיים של השותפות כדי למסד מערכת יחסים של שיתוף פעולה המבוסס על אינטרסים הדדיים.
***אי אפליה והבחנה עצמית**: לכל השותפים מוצע בסיס זהה לדיון ופעילויות משותפות, אך רמת ההשתתפות משתנה ממדינה למדינה בהתאם לצרכיה ולאינטרסים שלה.
***השלמות**: הדיאלוג מהווה השלמה ליוזמות בינלאומיות רלוונטיות אחרות, כמו אלה שאומצו על ידי האיחוד האירופי, הארגון לביטחון ושיתוף פעולה באירופה וארגון המדינות המתועשות.
***פרוגרסיביות**: אופיו ההדרגתי של הדיאלוג מאפשר לשדרג באופן שוטף את הממדים הפוליטיים והמעשיים שלו, ולהגדיל את מספר המדינות הנוטלות בו חלק.

## ראו גם
*נאט"ו
*איחוד מדינות הים התיכון

## קישורים חיצוניים
*הדיאלוג הים-תיכוני באתר נאט"ו 
*נוסח רשמי של הדיאלוג הים-תיכוני 

## הערות שוליים

קטגוריה:נאט"ו
קטגוריה:ארגונים בין-לאומיים
קטגוריה:בריתות
קטגוריה:1994 בפוליטיקה
ארמניה הזקארידית

**ארמניה הזַקארידית** (בארמנית: **Զաքարյան Հայաստան**) הוא מונח המתאר את השטחים שניתנו בארמניה לנסיך זקאריד-מחארגרזלי כפייף על ידי תמר מלכת הממלכה הגאורגית המאוחדת.

## היסטוריה

עם התמוטטות שושלת בגרטוני הארמנית נכבשה ארמניה, שלב אחר שלב, על ידי האימפריה הביזנטית, הסלג'וקים והממלכות המוסלמיות. במהלך המאה השתים עשרה נהנו הבגרטים מגאורגיה מתחיית שלטונם, והצליחו להתפשט לתוך שטחי ארמניה שהיו בשליטת המוסלמים. למרות קשיים בתקופת שלטונו של גיאורגי השלישי המשיכו ההצלחות גם בתקופת בתו תמר המלכה. הצלחות אלה נבעו בעיקר בזכות הגנרלים זאקארה ואיוואנה. בסביבות שנת 1199, הם כבשו את העיר אני (Անի) ובשנת 1201 נתנה להם תמר את העיר כפייף. בסופו של דבר הגיע שטחי הפייף לשטחי ארמניה שהיו בשליטת הבגרטים הארמנים.

כאשר הח'ווארזמים הגיעו לאזור, בשנת 1225, נשלטה העיר דווין (Դվին) על ידי איוונה הבא בימים, שנתן את אני לאחיינו שנשה (שאהאנשאה), בנו של זאקארה. דווין אבדה אבל הערים קארס ואני לא נכנעו.

אף על פי כן, כאשר המונגולים כבשו את אני, בשנת 1236, היה להם יחס ידידותי לזאקארידים. הם אישרו את שנשה כפייף על השטחים שהיו ברשותו ואף הוסיפו לו את הפייף של אבאג, בנו של איוואנה. מאוחר יותר, בשנת 1243, נתנו המונגולים את אהלאט לנסיכה תמתה, בתו של איוואנה.

לאחר כיבושה של אני בידי המונגולים, בשנת 1236, הפכו הזאקארידים לווסאל של המונגולים. צאצאיהם המשיכו להחזיק באני עד לשנות השלושים של המאה הארבע עשרה, כאשר הם נכנעו לעות'מאנים, כולל קרה קויאולו, שהפכו את אני לבירתם.

## קישורים חיצוניים

* מק צ'אהין (2001), **[http://books.google.com/books?id=OR_PHoKZ6ycC&pg=PA235&dq=Zakarid+Armenia&sig=VlXDAh89LsntkR4894EQKTp1cnA ממלכת ארמניה]**, עמ' 235, 350, , (אנגלית)

## הערות שוליים

קטגוריה:ארמניה: היסטוריה
קטגוריה:גאורגיה: היסטוריה
קטגוריה:ממלכת גאורגיה
קטגוריה:מדינות לשעבר באירופה
פטריק סטאר

**פטריק סטאר** או **פטריק הכוכב** (באנגלית: **Patrick Star**) הוא דמות בסדרות הטלוויזיה "בובספוג מכנסמרובע", "המופע של פטריק" ו"מחנה האלמוגים". את הדמות יצר סטיבן הילנבורג, יוצר הסדרה "בובספוג מכנסמרובע".

דמותו של פטריק התקבלה באהדה בקרב קהל הצופים וזכתה לחיבה רבה בזכות היותו שונה ומתואר כחסר אינטליגנציה, בעל זיכרון לטווח קצר, עצלן ומובטל לעומת שאר דמויות הסדרה. כמו דמותו של סקווידוויד, גם דמותו של פטריק זכתה בסדרת המשך בשם "המופע של פטריק", שעלתה לשידור לראשונה ב-2021 בארצות הברית, ובאפריל 2022 בישראל.

## בסדרה
פטריק הוא חברו הטוב ביותר של בובספוג, הדמות הראשית בסדרה. פטריק הוא כוכב ים. משם לקוח שם משפחתו ״כוכב״ אך בכמה פרקים הוזכר השם לאונרד פטריק, על שם סבו, שהיה ראש העיר של אצת הים.

פטריק מתואר כ"בור" ובעל זיכרון קצר טווח, ומתנהג בטיפשות ובתמימות לאורך הסדרה. מכיוון שבכמה פרקים ישנם רגעים בהם פטריק מתואר כחכם ואף גאון, מקובל להסתמך על הפעם בה נראה מוחו של פטריק בגודל רגיל אך מנותק מהשקע ועובד רק לפעמים.

פטריק גר לצד סקווידוויד ובובספוג, בשכונת האלמוגים. הוא חי מתחת לסלע קטן שבו רק כורסא חבית שעליה מנורה קטנה וטלוויזיה, והוא ישן על התקרה (תחתית הסלע) בכך שנצמד אליה. מפני שבובספוג היא סדרה לא רציפה, נראו כמה עיצובים לביתו של פטריק וזהו העיצוב המקורי, אם כי נפוץ גם לראות בית בגודל רגיל עם רהיטים מחול.

פטריק אוהב לאכול קציצות סרטן ולהעביר את זמנו בבטלה. אחד מתחביביו הוא ציד מדוזות יחד עם בובספוג. את רוב הרפתקאותיו של בובספוג, הוא עשה עם פטריק, מה שהידק את הקשר ביניהם.

למרות שהוא מחוסר עבודה ובטלן, בחלק מהפרקים פטריק ניסה למצוא אחת כזו ובפרקים מסוימים אף היו ברשותו כסף, פנינים ותכשיטים.

כמו בובספוג, גם פטריק מעריץ את איש הים ונער הקסם, כשבובספוג נוהג להתחפש לאיש הים ופטריק לנער הקסם. פטריק אף שאב מהשניים השראה, כשבאחד הפרקים ניסה להפוך לגיבור על בשם "פטריק מן", ואף ניצח את הבועה המזוהמת, אך פרש בשיא.

## חברים ומשפחה
פטריק נראה חביב ומתחבר למספר אנשים בסדרה, מלבד סקווידוויד אליו הוא מנסה להתחבר, ללא הצלחה. באחד הפרקים סקווידוויד אף מוציא נגדו צו הרחקה, שנראה שנכשל בפרקים אחרים.

הוריו של פטריק, הרב ומרג' נראים בסדרה רק בפרק אחד, וכך גם אחותו הגדולה - סם סטאר. בפרק "שלטון הטיפשים", מתגלה כי פטריק הוא נצר למשפחת מלוכה ומתחיל לשלוט בדרכים דיקטטוריות בביקיני בוטום מתוך יהירות, אך לבסוף נחשף כי בן המלוכה האמיתי שאליו המלוכה הייתה צריכה ללכת מלכתחילה, היה גארי החילזון, שמתגלה באותו הפרק גם כבן דודו של פטריק - עובדה זו משמשת כבדיחה על מנת המשכל הגבוהה של גארי והנמוכה של פטריק.

בפרק "מאבק אחרון" פטריק מזכיר את דוד קליטוס רק ממשפט שפעם אמר ומספר שהוא נעצר לאחר השתתפות במצעד.

הסדרה החדשה של פטריק חושפת את משפחתו עם הורים שונים, אחות שונה שהיא סקווידינה שהופיעה לראשונה בפרקים החדשים של בובספוג וסבא פט.

## קישורים חיצוניים

## הערות שוליים

קטגוריה:בעלי חיים בדיוניים
קטגוריה:בובספוג מכנסמרובע - דמויות
שישי (שבועון)

**שישי** הוא שבועון ישראלי שיצא לאור בשנים 1993–1994.
## היסטוריה
בשנת 1993 קרס השבועון הוותיק, "העולם הזה", וקבוצת משקיעים, בראשות חיים בר און וארנון (נוני) מוזס רכשה בו את השליטה, שינתה את צורתו והפיצה אותו לכ-35 אלף מינויי השבועון גלובס שהיה גם כן בשליטתה. כעבור כחצי שנה, הקבוצה הפכה את השבועון לשבועון חדש בשם "שישי" בעריכת אדם ברוך ורינו צרור. השבועון הפסיק להופיע בשנת 1994, אך המותג והלוגו "שישי" נותרו בטורו השבועי של אדם ברוך בעיתון "מעריב".

בתאריך 10 בדצמבר 1993, כתב אדם ברוך, בין היתר, בגיליון הראשון של "שישי", כך: "רק הוקרה לחלקים הטובים שהיו ב"העולם הזה" הזינה את הניסיון שלנו להעניק לו חיים חדשים. ...הניסיון שלנו להחיותו, מול עיתונות יומית אגרסיבית, מסחרית ורבת תפוצה, ומול הטלוויזיה - נעשה מתוך אמון בכוח הקיום של הלוגו "העולם הזה"".

## הערות שוליים

קטגוריה:עיתונות בעברית
קטגוריה:ישראל: שבועונים
ספינת העבדים (ציור)

**ספינת העבדים** (באנגלית: **The Slave Ship**, במקור: **Slavers Throwing overboard the Dead and Dying—Typhon coming on** ("סוחרי עבדים משליכים מהסיפון את המתים והגוססים, טייפון מתקרב") הוא ציור של האמן האנגלי ויליאם טרנר. הציור הוצג לראשונה בשנת 1840. הציור מבוסס על מספר גורמים, אחד מהם הוא פרשה שהתרחשה 60 שנה קודם, שכונתה הטבח בספינת העבדים זונג. נושא הציור הוא המנהג שרווח במאה השמונה עשרה ועל פיו נהגו הימאים שהובילו עבדים לזרוק לאוקיינוס האטלנטי את העבדים החולים. חברות הביטוח בתקופה זו הבחינו בין אבדות בנפש שאירעו תוך כדי ההפלגה לבין אבדות שאירעו על החוף. לכן העדיפו הימאים "להיפטר" מהעבדים החולים טרם הגיעם לחוף. טרנר ביקש באמצעות הציור לתרום את חלקו למאבק נגד העבדות.

בציור נראית ספינת עבדים חסרי אונים במרכז סופה בלב ים, ומסביבה יצורים ימיים משונים. העבדים טובעים במים, מניפים את ידיהם ורגליהם לכל עבר כדי להנצל, אך לשווא. כוחות האוקיינוס האימתניים והיצורים הימיים מסמלים את כוחו של הטבע שיעניש את אלו שאשמים בפשעים נגד העבדים. האופק הבהיר - ורדרד בפינה הימנית העליונה של הציור מסמל את התקווה לשינוי. פס של אור במרכז הסערה שנראה כחוצה את הסערה לשניים, מסמל גם הוא התערבות כמו אלוהית שתעניש את הפושעים ותשחרר את העבדים. ניתן לפרש את צבעי הרקע גם כשקיעת שמש מרהיבה וסמלית, על משמעויותיה (האם שקיעתה של תרבות? של כבוד אנושי? שקיעה של האנושיות?). גופות העבדים הטובעים נראות מרחוק, ואף כי הן נראות במדויק, הן אינן נחוות בהכרח כגופות אנושיות, וגם כאן עשוי הדבר לעורר את תמיהת המתבונן.

הציור זכה להערכה רבה לא רק בגלל הנושא שלו אלא גם בגלל השימוש היפה בצבע שנעשה בו ובגלל האופן שבו נראים האופק והים כמתאחדים מסביב לספינה המרוחקת. בשכבה התחתונה של הציור ניתן לזהות ציור של עבד כורע וקשור לשלשלאות, מחכה לגאולתו.

הציור מוצג במוזיאון לאמנויות יפות בבוסטון, ארצות הברית.

## קישורים חיצוניים

* Turner's Slave Ship - The victorian web
קטגוריה:ציורים רומנטיים
קטגוריה:בוסטון: יצירות אמנות
קטגוריה:ויליאם טרנר (צייר)
קטגוריה:ארצות הברית: עבדות
קטגוריה:ציורים מהמאה ה-19
קטגוריה:הממלכה המאוחדת: עבדות
קטגוריה:עבדות באמנות
קטגוריה:ציורים במוזיאון לאמנויות יפות בבוסטון
קטגוריה:ציורים ימיים